Bekende teater sluit sy deureDie Fugard-teater se deure het Dinsdag permanent gesluit. (Foto: Facebook/The Fugard Theatre) Die gordyn het Dinsdag finaal gesak vir die Fugard-teater in Kaapstad. Eric Abraham, vervaardiger en stigter van die teater, het die nuus op die teater se webwerf bekend gemaak. Die skoknuus kom nadat die teater in Maart verlede jaar sy deure weens die Covid-19-pandemie tydelik gesluit het. Volgens Abraham sal dit finansieel nie haalbaar wees om die teater te heropen nie, ten spyte van regulasies wat onlangs verslap is. “Ons is nie oortuig dat dit Covid-veilig of finansieel haalbaar gaan wees om te heropen as ŉ teater vir die voorsienbare toekoms nie,” het Abraham gesê. Die teater sal glo as ŉ werkende teater aan die eienaars van die gebou, die raad van die Distrik Ses-museum, oorhandig word sodat dit gebruik kan word tot die voordeel van die museum en die gemeenskap van Distrik Ses. “Ek wil ons ongelooflike personeel bedank vir hul harde werk en vir julle, ons beskermhere, vir julle ondersteuning aan die Fugard in die laaste tien jaar.”